  Майя Бывальцева Удмуртилэн тӧроез Александр Бречалов 23-тӥ оштолэзе мерлыко вотэсъёсын меӵак эфирез дыръя анай-атайёслэн, дышетӥсьёслэн но пиналъёслэн тужгес ӵем пумиськылӥсь юанъёссылы валэктонъёс сётӥз. Солэн кылъёсызъя, та нуналъёсы элькунысь дышетонъя министрен ӵош онлайн амалэн кенешон ортчытӥзы. Отын анай-атайёслэн огазеяськонъёссылэсь, дышетӥсьёслэсь мылкыдъёссэс но ӵектонъёссэс кылзӥзы. Йылпумъянъёсъя кӧня ке валтӥсь пумкылъянъёс кутӥзы. Нырысетӥез, дистанционной амалэн дышетон 30-тӥ оштолэзёзь мыноз. Собере эпидемиологи югдурез лыдэ басьтыса пумкылъян кутозы. Кыкетӥез, дышетскон арез дырызлэсь вазь уз йылпумъялэ. Дышетскон арез дырызлэсь вазь йылпумъян уз луы. Школаослы 1-4 классъёсын дышетскон арез 25-тӥ куартолэзе йылпумъяны ӵектэмын. 5-11 классъёсын дышетскисьёс понна – 30-тӥ куартолэзе Александр Бречалов, Удмуртилэн тӧроезСо дыре ик котькуд школа физкультура, ритмика, крезьгур, суредан устолык (ИЗО), технология, ОБЖ, анай кыл сямен ӟуч кыл но ӟуч литература, кыкетӥез куньсӧр кыл, чеберлыко дунневыл культура (МХК) тодметъёсъя дышетонэз 30-тӥ оштолэзёзь йылпумъяны кулэ. 11-тӥ классъёсын дырызлэсь вазь йылпумъялозы со тодметъёсъя дышетсконэз, кудъёсызъя огъя кун экзаменъёс уг сёто. 30-тӥ оштолэзёзь дышетӥсьёс пиналъёслы йылпумъясь отметкаос пуктыны кулэ. 1-тӥ куартолэзьысен дышетскон ар пумозь 11-тӥ классын котькуд дышетскись понна дышетон со предметъёсъя гинэ мыноз, кудъёсызъя со огъя кун экзамен сётэ Александр Бречалов, Удмуртилэн тӧроезУлосвыллэн тӧроез озьы ик пусйиз, школаез йылпумъян пумысен шулдыръяськонъёсты ортчытыны лэзёзы эпидемилогои югдур умой дыръя гинэ. Россиысь просвещениея министерство огъяросси эскерон ужъёсты сӥзьыллы выжтӥз. Со понна отметкаос уз пуктылэ. Шоретӥ но бадӟым классъёсын дышетскисьёслы дорысь уж ӧжытгес сётъяны куризы. Нош покчи классъёсын дышетскисьёслэн 1-тӥ куартолэзьысен соос воксё луыны кулэ ӧвӧл. Тодэ вайытом, Удмуртиысь школаос дистанционной амалэн дышетонэ 30-тӥ южтолэзе потӥзы. Россиын коронавирус сэрен огъя кун экзаменэз (ЕГЭ) но валтӥсь кун экзаменэз (ОГЭ) сётон дырез выжтӥзы.  Тегъёс: Дышетон Ижкар Удмуртия коронавирус пиналъёс школаос АлександрБречалов  